Diari Oficial de la Generalitat Valenciana


Sumari del DOGV 7738, del 10-03-2016 (2016/1705)

RESOLUCIÓ de 7 de març 2016, del director de l'Agència Valenciana de Foment i Garantia Agrària, per la qual es convoquen ajudes a la primera instal·lació de joves agricultors.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   7738

Data del DOGV
:   10-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1705


Data del document
:   07-03-2016

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 7 de març 2016, del director de l'Agència Valenciana de Foment i Garantia Agrària, per la qual es convoquen ajudes a la primera instal·lació de joves agricultors. [2016/1705]  
L'Ordre 7/2015, d'1 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, aprova les bases reguladores de les subvencions en matèria d'instal·lació de joves agricultors, en el marc del Programa de Desenvolupament Rural de la Comunitat Valenciana 2014-2020. En la dita ordre, s'estableixen aspectes per a l'execució en l'àmbit de la Comunitat Valenciana de la mesura d'ajuda a la instal·lació de joves agricultors establida en l'article 19.1.a del Reglament (UE) 1035/2013, del Parlament Europeu i del Consell, relatiu a l'ajuda al desenvolupament rural, a través del Fons Europeu Agrícola de Desenvolupament Rural (FEADER), i pel qual es deroga el Reglament (CE) 1698/2005, del Consell.  
En l'article 17 de la dita ordre es disposa que les quanties totals màximes aplicables en cada convocatòria es publicaran mitjançant una resolució del director de l'Agència Valenciana de Foment i Garantia Agrària en el Diari Oficial de la Comunitat Valenciana. Així mateix, l'article 7 de l'ordre esmentada estableix que el termini per a la presentació de sol·licituds d'ajudes estarà reflectit en la convocatòria, i en l'article 8 es disposa que s'establirà un llindar de puntuació que hauran de superar les sol·licituds presentades per a poder tindre dret a la concessió de l'ajuda.  
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en aquesta convocatòria, realitzada en aplicació de l'Ordre 7/2015, no se'ls aplicarà l'article 107.1 del Tractat de Funcionament de la UE (TFUE), atés que els fons destinats a finançar les actuacions previstes tenen origen comunitari en el marc de les previsions dels articles 81 i 82 del Reglament (UE) 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural, a través del Fons Europeu Agrícola de Desenvolupament Rural (FEADER), ja que són fons que s'inclouen dins de l'àmbit d'aplicació de l'article 42 del TFUE en el marc del Programa de Desenvolupament Rural, i compleix, per tant, aquesta ordre els criteris establits en el Reglament (UE) 1305/2013.  
  
De conformitat amb allò que es disposa en l'article 28 de la Llei 5/1983, de 30 de desembre, del Consell (segons la redacció que en fa la Llei 12/2007), així com en el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i en l'article 13.1 del Decret 123/2006, de 8 de setembre, pel qual s'aprova l'Estatut de l'Agència Valenciana de Foment i Garantia Agrària, resolc:  
  
Primer. Termini i lloc de presentació de sol·licituds d'ajuda  
1. El termini de presentació de sol·licituds serà de 30 dies naturals, a comptar des de l'endemà de la publicació d'aquesta resolució en el Diari Oficial de la Comunitat Valenciana. El model de sol·licitud a utilitzar s'adjunta com a annex a aquesta resolució.  
2. Junt amb la sol·licitud d'ajuda, ha d'aportar-se una còpia de la documentació indicada en l'apartat 3.4 de la sol·licitud d'ajuda, és a dir:  
- Declaració responsable de no estar sotmés a cap dels supòsits previstos en el punt 2 de l'article 13 de la Llei 38/2003, de 17 de novembre, General de Subvencions.  
- Acreditació d'haver iniciat el procés d'instal·lació en un termini màxim de 24 mesos anteriors a la sol·licitud.  
- Ultima declaració d'IRPF o certificat de l'Administració tributària de no haver presentat declaració de la renda.  
- Sol·licitud o reconeixement de titularitat compartida d'explotació agrària (si és el cas).  
3. Les sol·licituds, junt amb la documentació requerida, s'han de presentar, preferentment, en les oficines comarcals de la Conselleria d'Agricultura, Medi Ambient, Canvi Climàtic i Desenvolupament Rural o, si no n'hi ha, en qualsevol dels llocs que determina la legislació del procediment administratiu comú aplicable.  
  
Segon. Concessió de l'ajuda  
1. La concessió de les ajudes s'efectuarà per mitjà d'un règim de concurrència competitiva entre les sol·licituds presentades que reunisquen els requisits per a la seua aprovació, i en el cas que l'import total sol·licitat siga superior a l'import global màxim establit, s'atendran les sol·licituds de manera ordenada de major a menor puntuació obtinguda per cada cada sol·licitud, d'acord amb els criteris establits en l'article 8 de l'Ordre 7/2015. En cas d'empat, es tindrà en compte l'edat del sol·licitant i es concedirà prioritat a les sol·licituds corresponents als sol·licitants de major edat.  
2. El termini per a la resolució de les sol·licituds d'ajuda serà de sis mesos a partir de la data de la publicació de la present convocatòria, d'acord amb el que disposa l'article 9 de l'Ordre 7/2015. Si en el dit termini no es dictara una resolució expressa, s'entendrà que aquesta ha sigut desestimada, d'acord amb el que s'estableix en l'article 25.5 de la Llei 38/2003, de 17 de novembre, General de Subvencions.  
3. La concessió o denegació de l'ajuda, degudament motivada, serà notificada als interessats. Contra aquesta es podrà interposar un recurs potestatiu de reposició davant del titular de l'Agència Valenciana de Foment i Garantia Agrària, en el termini d'un mes, a comptar des de l'endemà del dia en què en tinga lloc la notificació, de conformitat amb la legislació vigent sobre procediment administratiu, o bé directament un recurs contenciós administratiu en el termini de dos mesos, comptats des de l'endemà de la notificació, de conformitat amb el que estableixen els articles 10 i 46 de la Llei de la Jurisdicció Contenciosa Administrativa.  
4. D'acord amb el que disposa l'article 8.5 de l'Ordre 7/2015 s'estableix un llindar de 10 punts, que les sol·licituds presentades han de superar per a poder tindre dret a la concessió de l'ajuda.  
  
Tercer. Finançament  
1. S'estableix un import global màxim per a les ajudes convocades per mitjà de la present resolució de 63.701.339 d'euros, distribuïts en les anualitats següents:  
Anualitat 2016: 7.000.000 euros  
Anualitat 2017: 2.000.000 euros  
Anualitat 2018: 1.000.000 euros  
2. L'ajuda està inclosa dins de la mesura 6 del Programa de Desenvolupament Rural de la Comunitat Valenciana 2014-2020, adoptat per la Comissió Europea el 28 de juliol de 2015, i el finançament d'aquesta es farà a càrrec de la línia de subvenció SE832000 del capítol IV dels pressupostos de l'Agència Valenciana de Foment i Garantia Agrària corresponent a l'aplicació a la Comunitat Valenciana de la política agrícola comuna per a cada exercici, tenint compte els percentatges de participació que corresponen al Fons Europeu Agrícola de Desenvolupament Rural (FEADER), el Ministeri d'Agricultura, Alimentació i Medi Ambient i la Generalitat Valenciana en el Pla Financer del Programa de Desenvolupament Rural de la Comunitat Valenciana 2014-2020.  
  
  
Quart. Publicitat dels beneficiaris  
1. D'acord amb el que estableix l'article 18 de la Llei 38/2003, General de Subvencions, l'Agència Valenciana de Foment i Garantia Agrària, com a autoritat de gestió del Programa de Desenvolupament Rural publicarà, en versió electrònica o impresa, la relació de beneficiaris, els imports corresponents de les ajudes concedides i la seua finalitat, així com la indicació de la convocatòria, el programa i el crèdit pressupostari a què s'imputen, de conformitat amb el que estableix l'article 111 del Reglament (UE) 1306/2013.  
2. Quant a les dades de caràcter personal, els beneficiaris podran exercir els drets reconeguts en la Directiva 95/46/CE, del Parlament Europeu i del Consell, de 24 d'octubre de 1995, relativa a la protecció de les persones físiques pel que fa al tractament de dades personals i a la lliure circulació d'aquestes dades. L'acceptació de la subvenció suposa, per a cada un dels beneficiaris, l'acceptació i l'autorització expressa a l'Agència Valenciana de Foment i Garantia Agrària per a la recollida, la incorporació als fitxers respectius i el tractament d'aquestes dades personals, que podran ser tractades per organismes d'auditoria i investigació de la Unió i dels estats membres per a salvaguardar els interessos financers de la Unió, així com per a la seua conservació durant els terminis previstos en les disposicions aplicables.  
  
  
Cinqué. Incompatibilitat de les ajudes  
Les ajudes convocades per mitjà de la present resolució no són compatibles amb altres subvencions o ajudes que tinguen la mateixa finalitat, procedents de fons públics nacionals, de la Unió Europea o d'organismes internacionals.  
  
Sisé. Règim de recursos contra aquesta resolució  
La present resolució posa fi a la via administrativa i contra aquesta es pot interposar, potestativament, un recurs de reposició davant del director de l'Agència Valenciana de Foment i Garantia Agrària en el termini un mes, comptat des de l'endemà de la publicació, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o impugnar-se directament davant dels jutjats contenciosos administratius en el termini de dos mesos, a comptar des de l'endemà de la publicació, d'acord amb el que preveuen els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que s'utilitze qualsevol altra via que es considere oportuna.  
  
  
València, 7 de març de 2016.- El director de l'Agència Valenciana de Foment i Garantia Agrària: Francisco Rodríguez Mulero.